CELEX: 32021R0866
Language: sk
Date: 2021-05-28 00:00:00
Title: Vykonávacie nariadenie Komisie (EÚ) 2021/866 z 28. mája 2021, ktorým sa pozastavujú opatrenia obchodnej politiky týkajúce sa určitých výrobkov s pôvodom v Spojených štátoch amerických uložené vykonávacím nariadením (EÚ) 2018/886

31.5.2021   
               
               
                  SK
               
               
                  Úradný vestník Európskej únie
               
               
                  L 190/94
               
            
         VYKONÁVACIE NARIADENIE KOMISIE (EÚ) 2021/866
         z 28. mája 2021,
         ktorým sa pozastavujú opatrenia obchodnej politiky týkajúce sa určitých výrobkov s pôvodom v Spojených štátoch amerických uložené vykonávacím nariadením (EÚ) 2018/886
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 654/2014 z 15. mája 2014 o výkone práv Únie na účely uplatňovania a presadzovania pravidiel medzinárodného obchodu, ktorým sa mení nariadenie Rady (ES) č. 3286/94 stanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (1), a najmä na jeho článok 7 ods. 3 a 4,
         keďže:
         
                     (1)
                  
                  
                     Komisia prijala 20. júna 2018 vykonávacie nariadenie (EÚ) 2018/886 (2) o opatreniach obchodnej politiky týkajúcich sa určitých výrobkov s pôvodom v Spojených štátoch amerických (ďalej len „Spojené štáty“), v ktorom sa stanovuje uplatňovanie dodatočných ciel na dovoz viacerých výrobkov s pôvodom v Spojených štátoch do Únie.
                  
               
                     (2)
                  
                  
                     Komisia konkrétne v mene Únie uložila dodatočné clá na výrobky uvedené v prílohe I a prílohe II k vykonávaciemu nariadeniu (EÚ) 2018/886 tak, že:
                     
                                 a)
                              
                              
                                 dodatočné valorické clá vo výške 10 % a 25 % na dovoz výrobkov uvedených v prílohe I, ako sa v nej stanovujú, nadobudli účinnosť 21. júna 2018 a mali sa uplatňovať dovtedy, kým Spojené štáty neprestanú uplatňovať svoje ochranné opatrenia na výrobky pochádzajúce z Únie;
                              
                           
                                 b)
                              
                              
                                 dodatočné valorické clá vo výške 10 %, 25 %, 35 % a 50 % na dovoz výrobkov uvedených v prílohe II, ako sa v nej stanovujú, by sa mali uplatňovať od 1. júna 2021 alebo po tom, ako orgán WTO na urovnávanie sporov prijme rozhodnutie, že ochranné opatrenia Spojených štátov nie sú v súlade s príslušnými ustanoveniami Dohody o založení WTO, alebo ako mu bude oznámené toto rozhodnutie, ak táto udalosť nastane skôr, a dovtedy, kým Spojené štáty neprestanú uplatňovať svoje ochranné opatrenia voči Únii.
                              
                           
               
                     (3)
                  
                  
                     Po prijatí vykonávacieho nariadenia (EÚ) 2018/724 (3) Komisia v mene Únie pozastavila vo WTO uplatňovanie koncesií týkajúcich sa dovozných ciel na obchod so Spojenými štátmi podľa GATT 1994, pokiaľ ide o výrobky zahrnuté v prílohe I a v prílohe II k vykonávaciemu nariadeniu (EÚ) 2018/724. Tento krok umožnil uplatňovanie dodatočných ciel na dovoz výrobkov s pôvodom v Spojených štátoch uvedených v prílohe I a prílohe II k vykonávaciemu nariadeniu (EÚ) 2018/886.
                  
               
                     (4)
                  
                  
                     V odôvodnení 7 vykonávacieho nariadenia (EÚ) 2018/886 sa stanovuje, že Komisia môže v mene Únie uvedené nariadenie zmeniť, pokiaľ to bude považovať za vhodné, s cieľom zohľadniť akúkoľvek úpravu alebo zmenu ochranných opatrení Spojených štátov.
                  
               
                     (5)
                  
                  
                     Únia a Spojené štáty uverejnili 17. mája 2021 spoločné vyhlásenie, v ktorom sa navzájom „zhodli na tom, že vytýčia cestu, ktorá ukončí spory vo WTO vyvolané uplatňovaním ciel na dovoz z EÚ zo strany USA podľa oddielu 232“. Únia by v tejto súvislosti mala pozastaviť uplatňovanie dodatočných valorických ciel na výrobky uvedené v prílohe II k vykonávaciemu nariadeniu (EÚ) 2018/886, čo predstavuje dôležitý krok smerom k recipročnému odstráneniu reštriktívnych opatrení a s cieľom poskytnúť čas a vytvoriť podmienky potrebné na politické vyriešenie tejto záležitosti.
                  
               
                     (6)
                  
                  
                     Obdobie pozastavenia by malo trvať do 30. novembra 2021, čo sa považuje za dostatočné obdobie na účely uvedené v predchádzajúcom odôvodnení.
                  
               
                     (7)
                  
                  
                     V súlade s článkom 7 ods. 4 nariadenia (EÚ) č. 654/2014 môže Komisia z naliehavých dôvodov prijať okamžite uplatniteľné vykonávacie akty, ktorými sa pozastavia opatrenia obchodnej politiky, ak sa toto pozastavenie týka zmeny dotknutého opatrenia tretej krajiny. Okamžité uplatňovanie tohto nariadenia je odôvodnené vzhľadom na cieľ poskytnúť čas a vytvoriť podmienky potrebné na vyriešenie danej záležitosti, ako sa uvádza v odôvodnení 5, a na tento účel je potrebné pozastaviť blížiace sa uplatňovanie prílohy II tak, aby sa dodatočné valorické clá na výrobky uvedené v prílohe II neuplatňovali počas obdobia potrebného na dosiahnutie predmetných cieľov.
                  
               
                     (8)
                  
                  
                     Týmto nariadením nie je dotknuté pozastavenie uplatňovania koncesií týkajúcich sa dovozných ciel vo WTO na obchod so Spojenými štátmi podľa GATT 1994, pokiaľ ide o výrobky zahrnuté v prílohe I aj v prílohe II k vykonávaciemu nariadeniu (EÚ) 2018/724 zmenenému vykonávacím nariadením (EÚ) 2018/886. Toto pozastavenie záväzkov v rámci WTO zostáva v platnosti, pričom týmto nariadením sa pozastavuje uplatňovanie dodatočných dovozných ciel.
                  
               
                     (9)
                  
                  
                     V súlade s článkom 8 nariadenia Európskeho parlamentu a Rady (EÚ) č. 182/2011 (4) Komisia predloží toto nariadenie najneskôr 14 dní po jeho prijatí Výboru pre obchodné prekážky, ktorý bol zriadený nariadením Európskeho parlamentu a Rady (EÚ) 2015/1843 (5), aby k nemu zaujal stanovisko,
                  
               PRIJALA TOTO NARIADENIE:
         
            Článok 1
            EÚ pozastavuje uplatňovanie dodatočných valorických ciel vo výške 10 %, 25 %, 35 % a 50 % na dovoz výrobkov uvedených v prílohe II k vykonávaciemu nariadeniu (EÚ) 2018/886 do 30. novembra 2021 vrátane.
            Clá stanovené v prílohe II k vykonávaciemu nariadeniu (EÚ) 2018/886 sa preto uplatňujú s účinnosťou od 1. decembra 2021 vrátane.
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 189, 27.6.2014, s. 50, zmenené nariadením (EÚ) 2015/1843 a nariadením Európskeho parlamentu a Rady (EÚ) 2021/167 (Ú. v. EÚ L 49, 12.2.2021, s. 1).
         
            (2)  Vykonávacie nariadenie Komisie (EÚ) 2018/886 z 20. júna 2018 o určitých opatreniach obchodnej politiky týkajúcich sa určitých výrobkov s pôvodom v Spojených štátoch amerických a ktorým sa mení vykonávacie nariadenie (EÚ) 2018/724 (Ú. v. EÚ L 158, 21.6.2018, s. 5).
         
            (3)  Vykonávacie nariadenie Komisie (EÚ) 2018/724 zo 16. mája 2018 o určitých opatreniach obchodnej politiky týkajúcich sa určitých výrobkov s pôvodom v Spojených štátoch amerických (Ú. v. EÚ L 122, 17.5.2018, s. 14).
         
            (4)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
         
            (5)  Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (kodifikované znenie) (Ú. v. EÚ L 272, 16.10.2015, s. 1).